Liikenne- ja viestintäministeriö

[Emil.Asp@lvm.fi](mailto:Emil.Asp@lvm.fi), [kirjaamo@lvm.fi](mailto:kirjaamo@lvm.fi)

Ylen lausunto mediapoliittisen ohjelman verkkokuulemisen täydennykseksi

Yleisradio pyytää, että LVM ottaisi tämän lausunnon huomioon LVM:n mediapoliittisen ohjelman verkkokuulemisen täydennyksenä. Yle on vastannut myös verkkokuulemiseen, mutta jos LVM:n saamat vastaukset käsitellään anonyymisti, niin Ylen erityisroolia koskevat näkemykset eivät välttämättä ole tunnistettavissa kaikkien vastausten joukosta.

Median monimuotoisuus

Yle pitää tärkeänä, että Suomessa on toimiva, monipuolinen ja moniääninen media-ala. Se edellyttää elinvoimaista kaupallista mediaa sekä monipuolista julkisen palvelun yleisradiota, jonka toimintaedellytykset on turvattu pitkäjänteisesti. Tämä on demokratian ja sananvapauden kannalta kansalaisten ja koko yhteiskunnan etu.

Vahva julkinen palvelu tukee median moninaisuutta ja sananvapautta. Muun muassa tuoreen norjalaisen riippumattoman tutkimuksen mukaan yleisradiotoiminta vahvistaa median kokonaistarjontaa ja myönteiset vaikutukset ulottuvat muun muassa aluetoimintaan. (Norjan Medietilsynet, raportti 4/2018, <http://www.medietilsynet.no/om/aktuelt/rapport-om-nrk-og-mediemangfold/>).

Yle tukee verkkojulkaisujen arvonlisäveron alentamista tai muita veroratkaisuja digitaalisen medialiiketoiminnan edistämiseksi. Myös kokeiluja ja innovaatiotoimintaa tukemalla voi syntyä uutta liiketoimintaa. **Uusien tai olemassaolevien tukimuotojen kohdentaminen kaupallisen median toimijoille on perusteltua, jos näin voidaan vahvistaa niiden toimintaedellytyksiä. Tämä tulee tehdä erillään kattavan julkisen palvelun yleisradiotoiminnan rahoituksesta.**

Ylen ja kaupallisten mediayritysten yhteistyö

Arto Satosen parlamentaarisen Yle-työryhmän ehdotuksen mukaisesti Ylelle annettiin Yle-lain uudessa 7 a §:ssä tehtäväksi tehdä kaupallisten mediayritysten kanssa molemminpuolisesti hyödyttävää yhteistyötä. Ylen ja kaupallisen median yhteistyön tavoitteena on erityisesti luotettavan journalismin aseman vahvistaminen Suomessa.

Yle on lisännyt yhteistyötä kaupallisen median kanssa muun muassa vaalien yhteydessä ja jakamalla urheilun esitysoikeuksia. Lisäksi Yle on ohjannut suomalaisia muun median sisältöihin ja avannut alan toimijoille avoimena lähdekoodina teknisiä alustoja. Ylen aluetoimitusten ja eräiden maakunnallisten kaupallisten tiedotusvälineiden välillä toimii jo jatkuva ja laaja yhteistyö. Yle on määrätietoisesti lisännyt sisältöjen hankintaa ja yhteistyötä luovan alan toimijoiden kanssa

Yle jatkaa edelleen yhteistyön kehittämistä. Esimerkiksi mediakasvatuksen alueella yhteistyötä voidaan edelleen lisätä ja vahvistaa.

Ylen ja kaupallisten mediayritysten väliselle yhteistyölle asettavat rajoituksia kilpailulain määräykset ja EU:n valtiontukisäännöt. Yle joutuu arvioimaan saamansa julkisen rahoituksen käyttöä tähän yhteistyöhön mediapalvelujen ja niiden tuotannontekijöiden markkinoihin kohdistuvien markkinavaikutusten kannalta. Myös kaupallisten mediayritysten keskinäinen kilpailutilanne vaikuttaa jonkin verran käytännön tasolla yhteistyötarpeiden yksityiskohtaiseen selvittämiseen. Keskenään kilpailevat mediayritykset eivät kilpailusääntöjen takia voi eivätkä salassapitotarpeidensa takia halua keskustelussa toistensa kanssa yksityiskohtaisesti arvioida Yleltä toivottavia yhteistyöratkaisuja.

Esitämme lisäksi LVM:lle tiedoksi yhteistyötä ja journalismin kehityssuuntia taustoittavan Ylen strategiapäällikön Mika Rahkosen kirjoituksen, joka on luettavissa <https://yle.fi/aihe/artikkeli/2018/05/22/mika-rahkonen-jos-media-haluaa-uusia-yleisoja-sen-pitaa-tajuta-oma-kuplansa-ja>.

Laajakaistapolitiikan merkitys mediajakelun kannalta

Nopeiden laajakaistayhteyksien saatavuus koko väestölle on tärkeää mediasisältöjen tasapuolisten käyttömahdollisuuksien takia. Mediayritysten kannalta koko yleisön tavoittaminen nopeiden laajakaistayhteyksien kautta tukee uusien palvelujen kehittämistä sekä kalliin antenni-tv- ja ULA-verkkojakelun vähentämistä.

**Yle ehdottaa**, että mediapoliittiseen ohjelmaan kirjattaisiin toimenpiteiksi:

“Yleispalvelulaajakaistan nopeusvaatimus nostetaan ennen nykyisen hallituskauden päättymistä 6 Mbit/s ja seuraavan hallituskauden alkupuolella 10 Mbit/s”

Olemme tietoisia siitä, että LVM:n valmistelee myös uutta laajakaistapolitiikkalinjausta nimellä “Digitaalisen infrastruktuurin strategia 2025”. Sikäli kuin yleispalvelulaajakaistan nopeusvelvoitteen korottamisesta tullaan tekemään päätökset tuon laajakaistapolitiikkalinjauksen puitteissa, niin mediapoliittisessa ohjelmassa voidaan viitata tulossa olevaan laajakaistapolitiikkalinjaukseen. Yle pitää kuitenkin tärkeänä, että laajakaistayhteyksien saatavuus mediasisältöjen keskeisenä tarjontaväylänä tulee todettua mediapoliittisessa ohjelmassa.

Yleisradio Oy

Gunilla Ohls  
Johtaja, HR, viestintä ja strategia